Добри Жотев
Пияната маймуна на изповед

chitanka.info

Не знам какво за мене мислите,

пресвети отче,

но аз съм много лоша.

Не бих признала туй, но днеска

набарах питие!

Едно такова питие —

развърза ми езика.

Не, отче праведни, не мога

със нищо да се защитя —

маймуна съм и толкоз!

Например глупавия навик

на другите да подражавам?

Какво ще кажеш, а? Не бива?

И аз така си викам, отче,

и пак го правя.

Да беше само туй бедата ми,

ще кажа, хайде, нищо!

А то… една и две ли са?

Например тая смешна склонност

в гърдите да се бия?

Дотук, да кажем, пак се ядва.

Гърдите ми ги бива.

И думкат хубаво.

Но задника ми, ето виж,

обърна ли се — лъсва!

Ами проклетата ми наглост

да се почесвам там, където

не ме сърби?

До си покрадвам туй-онуй?

Да се нахвърлям изотзад?

Да се преструвам? Да хитрувам?

Да бъда отмъстителна?

Злопаметна? Жестока?

Пресвети отче, а не може ли,

така, надве-натри,

да ме превърнеш във човек?

(Нали приказват, че от мен

човеците са произлезли?)

Дотегна ми да съм маймуна!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.